CELEX: 62020CN0166
Language: el
Date: 2020-04-22 00:00:00
Title: Υπόθεση C-166/20: Αίτηση προδικαστικής αποφάσεως την οποία υπέβαλε το Lietuvos vyriausiasis administracinis teismas (Λιθουανία) στις 22 Απριλίου 2020 — BB κατά Lietuvos Respublikos sveikatos apsaugos ministerija

13.7.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 230/18
            
         
      Αίτηση προδικαστικής αποφάσεως την οποία υπέβαλε το Lietuvos vyriausiasis administracinis teismas (Λιθουανία) στις 22 Απριλίου 2020 — BB κατά Lietuvos Respublikos sveikatos apsaugos ministerija
      (Υπόθεση C-166/20)
      (2020/C 230/23)
      Γλώσσα διαδικασίας: η λιθουανική
      
         Αιτούν δικαστήριο
      
      Lietuvos vyriausiasis administracinis teismas
      
         Διάδικοι στην υπόθεση της κύριας δίκης
      
      
         Προσφεύγουσα: BB
      
         Καθού: Lietuvos Respublikos sveikatos apsaugos ministerija
      
         Προδικαστικά ερωτήματα
      
      
                  1)
               
               
                  Έχει το άρθρο 10, στοιχείο β', της οδηγίας 2005/36/ΕΚ (1), ερμηνευόμενο σε συνδυασμό με τον σκοπό της οδηγίας ο οποίος ορίζεται στο άρθρο 1, την έννοια ότι μπορεί να εφαρμοσθεί στην περίπτωση προσώπου το οποίο δεν έχει αποκτήσει τίτλο εκπαίδευσης επειδή ενδεχομένως έχει εκπληρώσει τις απαραίτητες για την απόκτηση των επαγγελματικών προσόντων προϋποθέσεις σε πλείονα κράτη μέλη της Ευρωπαϊκής Ένωσης και όχι μόνον σε ένα; Στην περίπτωση αυτή, όπου ένα πρόσωπο δεν έχει αποκτήσει τίτλο εκπαίδευσης επειδή ενδεχομένως έχει εκπληρώσει τις απαραίτητες για την απόκτηση των επαγγελματικών προσόντων προϋποθέσεις σε πλείονα κράτη μέλη της Ευρωπαϊκής Ένωσης και όχι μόνον σε ένα, έχει το κεφάλαιο Ι (Γενικό σύστημα αναγνώρισης των τίτλων εκπαίδευσης) του τίτλου III της οδηγίας 2005/36/ΕΚ την έννοια ότι υποχρεώνει τον αρμόδιο για την αναγνώριση των προσόντων φορέα να αξιολογήσει το περιεχόμενο όλων των υποβληθέντων από το εν λόγω πρόσωπο εγγράφων τα οποία μπορεί να αποδεικνύουν επαγγελματικά προσόντα καθώς και το κατά πόσον πληρούν τις προϋποθέσεις που έχει θέσει το κράτος μέλος υποδοχής για την απόκτηση των επαγγελματικών προσόντων και, εφόσον απαιτείται, να εφαρμόσει αντισταθμιστικά μέτρα;
               
            
                  2)
               
               
                  Στην περίπτωση της υπό κρίση υποθέσεως, όπου η προσφεύγουσα ενδεχομένως έχει εκπληρώσει τις απαραίτητες για την απόκτηση των επαγγελματικών προσόντων του φαρμακοποιού προϋποθέσεις για τους σκοπούς του άρθρου 44 του τμήματος 7 του κεφαλαίου III της οδηγίας 2005/36/ΕΚ αλλά οι προϋποθέσεις αυτές έχουν εκπληρωθεί σε πλείονα κράτη μέλη της Ευρωπαϊκής Ένωσης και όχι μόνον σε ένα και, ως εκ τούτου, η προσφεύγουσα δεν διαθέτει τον τίτλο εκπαίδευσης για την πιστοποίηση των επαγγελματικών προσόντων που ορίζεται στο σημείο 5.6.2 του παραρτήματος V της οδηγίας 2005/36/ΕΚ, έχουν τα άρθρα 45 και 49 ΣΛΕΕ και το άρθρο 15 του Χάρτη την έννοια ότι υποχρεώνουν τις αρμόδιες αρχές του κράτους μέλους υποδοχής να αξιολογήσουν την επαγγελματική εκπαίδευση της προσφεύγουσας και να τη συγκρίνουν με την επαγγελματική εκπαίδευση που απαιτείται στο κράτος υποδοχής, καθώς επίσης να αξιολογήσουν το περιεχόμενο των υποβληθέντων εγγράφων τα οποία μπορεί να αποδεικνύουν επαγγελματικά προσόντα και αν αυτά πληρούν τις προϋποθέσεις που έχει θέσει το κράτος μέλος υποδοχής για την απόκτηση των επαγγελματικών προσόντων και, εφόσον απαιτείται, να εφαρμόσουν αντισταθμιστικά μέτρα;
               
            
         (1)  Οδηγία 2005/36/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με την αναγνώριση των επαγγελματικών προσόντων (EE 2005, L 255, σ. 22).